จองลอตเตอรี่
โดย...ชัตน์วรี
10 ก.ย. 2558

โดย...ชัตน์วรี
นับว่าเป็นข่าวดีสำหรับพ่อค้าแม่ค้ารายย่อยที่ขายสลากกินแบ่งรัฐบาล (ลอตเตอรี่) ไม่ต้องซื้อลอตเตอรี่ผ่านยี่ปั๊ว-ซาปั๊ว ให้ถูกกินค่าหัวคิวกันอีกแล้ว รวมทั้งเป็นโอกาสสำหรับผู้ที่กำลังหาช่องทางค้าขายเล็กน้อย หันมาขายสลากกินแบ่งรัฐบาล สามารถมาจองซื้อสลากกินแบ่งรัฐบาลได้ในราคาคู่ละ 70.40 บาท แล้วเอาไปขายคู่ละ 80 บาท พอได้กำไรบ้าง
ทั้งนี้ สำนักงานสลากฯ ให้จองซื้อขั้นต่ำ 5 เล่ม/ราย (1 เล่มมี 100 ฉบับคู่) ให้จองซื้อสูงสุดไม่เกิน 50 เล่ม/ราย  
ตัวอย่าง สลากราคาเล่มละ 7,040 บาท ขายได้ 8,000 บาท จะได้กำไรเล่มละ 960 บาท  ถ้าซื้อขั้นต่ำ 5 เล่ม จะได้กำไร 4,800 บาท/งวด  ดังนั้น 1 เดือน ขาย 2 งวดก็ได้กำไร 9,600 บาท
ขั้นตอนสั่งซื้อ-สั่งจองสลากกินแบ่งรัฐบาล 
1.ผู้ค้าที่สนใจสั่งซื้อหรือสั่งจองล่วงหน้าต้องมีคุณสมบัติเป็นบุคคลธรรมดา มีสัญชาติไทย อายุไม่ต่ำกว่า 20 ปีบริบูรณ์ มีบัญชีธนาคารกรุงไทย และได้ลงทะเบียนเรียบร้อยแล้ว
2.ลงทะเบียนได้ 2 ช่องทาง คือ นำสมุดบัญชีธนาคารพร้อมบัตรประชาชนไปลงทะเบียน ที่ธนาคารกรุงไทยทุกสาขา ตั้งแต่วันที่ 15 ก.ย.นี้เป็นต้นไป หรือลงทะเบียนผ่านเว็บไซต์ของสำนักงานสลากฯ www.glo.or.th ตั้งแต่วันที่ 15 ก.ย. ตลอด 24 ชั่วโมง
3.เมื่อลงทะเบียนแล้วธนาคารกรุงไทยจะจัดทำบัตรซื้อตรง-จองซื้อล่วงหน้า และส่งให้ผ่านไปรษณีย์ การสั่งจองล่วงหน้าจะจัดพิมพ์ตามจำนวนที่จองไว้ โดยจะจัดสรรต่อเมื่อมียอดสั่งจองครบทุก 1 หมื่นเล่มคู่ หรือเท่ากับ 1 ล้านฉบับคู่ 
4.เริ่มเปิดให้ขายสลากประเภทสั่งซื้อและสลากสั่งจองล่วงหน้าได้ตั้งแต่วันที่ 3-7 ต.ค. 2558 โดยสามารถซื้อตรง-จองซื้อผ่านระบบของธนาคารทั้ง 3 ช่องทาง คือ ผ่านเคาน์เตอร์ของธนาคารกรุงไทย  ผ่านระบบตู้เอทีเอ็ม และระบบเน็ตแบงก์ (อินเทอร์เน็ต) โดยจะต้องมีเงินในบัญชีเพียงพอชำระค่าสลาก และเสียค่าธรรมเนียมให้ครั้งละ 10 บาท
5.ไปรษณีย์ไทยจะจัดส่งสลากและรับสลากแบบด่วนพิเศษ โดยผู้ซื้อจะไปรับสลากที่ไปรษณีย์ตามที่ลงทะเบียนไว้ภายใน 3 วัน (กทม. 1 วัน) นับถัดจากวันที่ได้รับการยืนยันการชำระเงินค่าสลากแล้ว
ทั้งนี้ การขายสลากกินแบ่งรัฐบาลก็ไม่ใช่เรื่องง่ายๆ  เพราะหากขายไม่หมดก็หมายความว่าจะขาดทุน แต่ก็ยังมีโอกาสที่ได้แอบลุ้นการถูกรางวัล